
Πανεπιστήμιο Πειραιώς
Τμήμα Ψηφιακών Συστημάτων
ΠΜΣ «Πληροφοριακά Συστήματα και Υπηρεσίες»

Κριτήρια Αξιολόγησης Υποψηφίων 
Κάθε υποψήφιος βαθμολογείται από την Επιτροπή Αξιολόγησης Υποψηφίων (ΕΑΥ) της ειδίκευσης που δηλώνει ως 1η επιλογή: 
· Προηγμένα Πληροφοριακά Συστήματα (ΠΠΣ) 
· Μεγάλα Δεδομένα και Αναλυτική (ΜΔΑ) 
· Πληροφορική Διακυβέρνηση (ΠΔ)
Πίνακας βαθμολόγησης
Για κάθε υποψήφιο συμπληρώνεται μία γραμμή ανά ειδίκευση που δηλώνει. Τα κριτήρια Β1–Β6 προκύπτουν από το Άρθρο 15 του Κανονισμού του ΠΜΣ, τα Α1–Α4 από τη συνέντευξη και τα Λ1–Λ2 από τη βαθμολογία συναφούς διπλωματικής και συναφών μαθημάτων.
	Κωδ.
	Κριτήριο
	Κλίμακα
	Μέγιστο

	Β1
	Συστατικές επιστολές
	0–5
	5

	Β2
	Πεδίο και διάρκεια εργασιακής / ερευνητικής εμπειρίας
	0–5 (από μήνες)
	5

	Β3
	Επάρκεια Αγγλικής γλώσσας
	0–3
	3

	Β4
	Κατοχή συναφούς μεταπτυχιακού τίτλου (βαθμός)
	0–10
	10

	Β5
	Συναφές βασικό πτυχίο
	ΝΑΙ / ΜΕΡΙΚΩΣ / ΟΧΙ
	–

	Β6
	Βαθμός βασικού τίτλου σπουδών
	0–10
	10

	Α1
	Προετοιμασία και κίνητρα
	0–5
	5

	Α2
	Γνώση του προγράμματος της ειδίκευσης και στόχευση
	0–5
	5

	Α3
	Τάση για μελέτη, έρευνα και δημιουργική στάση
	0–5
	5

	Α4
	Κατανόηση εννοιών και αντιμετώπιση προβλημάτων
	0–5
	5

	Λ1
	Βαθμός πτυχιακής / διπλωματικής εργασίας
	0–10
	10

	Λ2
	Μέσος όρος συναφών μαθημάτων
	0–10
	10

	
	Σύνολο
	
	73


Όλα τα κριτήρια έχουν τον ίδιο συντελεστή (1). Οι τιμές τους, πλην του Β5, αθροίζονται σε συνολική βαθμολογία ανά υποψήφιο και ειδίκευση. Σε ισοβαθμία προηγείται ο υποψήφιος με το μεγαλύτερο άθροισμα Α1–Α4 και, αν παραμένει, με τον μεγαλύτερο Β6.
Προϋποθέσεις και ελάχιστη βαθμολογία
Υποψήφιος καλείται σε συνέντευξη μόνο αν ισχύει ένα από τα ακόλουθα, ως προς την ειδίκευση που δηλώνει:
· Συνάφεια του βασικού πτυχίου (Β5 = ΝΑΙ ή ΜΕΡΙΚΩΣ), ή
· κατοχή συναφούς μεταπτυχιακού τίτλου (Β4 > 0), ή
· τουλάχιστον 12 μήνες τεκμηριωμένης επαγγελματικής ή ερευνητικής ενασχόλησης στο πεδίο της ειδίκευσης (καταγράφεται στο Β2).
Στις ειδικεύσεις ΠΠΣ και ΠΔ καλούνται επίσης πτυχιούχοι άλλων πεδίων που κάνουν στροφή στην καριέρα τους, εφόσον καλύπτουν τις προϋποθέσεις της διαδρομής αλλαγής σταδιοδρομίας (παρακάτω). Στη ΜΔΑ απαιτείται σε κάθε περίπτωση τεκμηριωμένο ποσοτικό υπόβαθρο.
Επιπλέον απαιτείται τεκμηρίωση καλής γνώσης Αγγλικής (Β3 ≥ 1), όπως ορίζει η πρόσκληση. Για αλλοδαπούς υποψηφίους απαιτείται και επαρκής γνώση Ελληνικής.
Ελάχιστη βαθμολογία για να θεωρηθεί μια υποψηφιότητα επιλέξιμη (όχι απαραίτητα επιτυχής): 30 μονάδες στις 73, με τουλάχιστον 10 στις 20 στο άθροισμα Α1–Α4. 
Διαδρομή αλλαγής σταδιοδρομίας (ΠΠΣ και ΠΔ)
Πτυχιούχος με Β5 = ΟΧΙ καλείται σε συνέντευξη για ΠΠΣ ή ΠΔ αν καλύπτει τουλάχιστον μία από τις προϋποθέσεις της ειδίκευσης:
	Προϋπόθεση
	Προηγμένα Πληροφοριακά Συστήματα
	Πληροφορική Διακυβέρνηση

	Επαγγελματική εμπειρία
	≥ 12 μήνες σε ρόλο ΤΠΕ (ανάπτυξη, υποστήριξη συστημάτων, διαχείριση βάσεων, υλοποίηση ERP/CRM, ανάλυση απαιτήσεων)
	≥ 24 μήνες σε ρόλο με αντικείμενο ΠΣ ή ΤΠΕ (διοίκηση έργων, προμήθειες, έλεγχος, συμμόρφωση, ποιότητα, business analysis)

	Πιστοποιημένη κατάρτιση
	Τεκμηριωμένη κατάρτιση σε προγραμματισμό ΚΑΙ βάσεις δεδομένων (π.χ. πιστοποιημένα MOOCs, bootcamp, πιστοποίηση cloud ή Java/Python)
	Επαγγελματική πιστοποίηση σχετική με διακυβέρνηση (π.χ. PMP/PRINCE2, ITIL, COBIT, ISO 27001, CISA/CISM)

	Ακαδημαϊκό υπόβαθρο
	≥ 2 μαθήματα προγραμματισμού ή βάσεων δεδομένων στο βασικό πτυχίο
	≥ 2 μαθήματα πληροφορικής ή διοίκησης ΠΣ στο βασικό πτυχίο


Κανόνες βαθμολόγησης για αυτούς τους υποψηφίους:
· Η εμπειρία στον συναφή ρόλο μετρά κανονικά στο Β2, και οι πιστοποιήσεις αξιολογούνται στο Α2.
· Στο Λ2 λαμβάνεται ο μέσος όρος των όποιων σχετικών μαθημάτων υπάρχουν (π.χ. Πληροφορική στη Διοίκηση, Στατιστική, Διοίκηση Έργων), αλλιώς 0.
· Στο Α4 το σενάριο μπορεί να στηριχτεί στον επαγγελματικό χώρο του υποψηφίου (π.χ. ψηφιοποίηση μιας διαδικασίας που γνωρίζει), ώστε να ελέγχεται η σκέψη και όχι η ορολογία.
· Στην ΠΠΣ οι επιτυχόντες αυτής της διαδρομής προτείνεται να ολοκληρώνουν προπαρασκευαστικό υλικό (βασικά προγραμματισμού και SQL) πριν το Α΄ εξάμηνο, λόγω των μαθημάτων Java και Διαχείρισης Δεδομένων.
Συνάφεια ανά ειδίκευση
Η συνάφεια κρίνεται χωριστά για κάθε ειδίκευση, με βάση τα μαθήματα που θα παρακολουθήσει ο υποψήφιος. Υποψήφιος που δηλώνει περισσότερες ειδικεύσεις μπορεί να έχει διαφορετικές τιμές στα Β2, Β5 και Λ2.
	Ειδίκευση
	Β5 = ΝΑΙ (συναφή πτυχία)
	Β5 = ΜΕΡΙΚΩΣ
	Λ2: συναφή μαθήματα βασικού πτυχίου
	Β2: συναφής εμπειρία

	Προηγμένα Πληροφοριακά Συστήματα
	Πληροφορική, Ψηφιακά Συστήματα, Επιστήμη Υπολογιστών, Ηλεκτρολόγοι Μηχ. & Μηχ. Υπολογιστών, Μηχανικοί Πληροφοριακών & Επικοινωνιακών Συστημάτων
	Μαθηματικά, Φυσική, λοιποί Μηχανικοί, Οικονομική/Διοικητική Επιστήμη με κατεύθυνση Πληροφοριακών Συστημάτων
	Προγραμματισμός (Java, Python, Αντικειμενοστραφής), Βάσεις Δεδομένων, Τεχνολογία Λογισμικού, Ανάλυση & Σχεδίαση ΠΣ, Κατανεμημένα Συστήματα / Νέφος, Τεχνητή Νοημοσύνη, Τεχνολογίες Διαδικτύου
	Ανάπτυξη λογισμικού, αρχιτεκτονική ΠΣ, DevOps / cloud, διαχείριση βάσεων, υλοποίηση ERP/CRM, ανάπτυξη εφαρμογών ΤΝ

	Μεγάλα Δεδομένα και Αναλυτική
	ό,τι ισχύει για ΠΠΣ, καθώς και Στατιστική, Μαθηματικά, Εφαρμοσμένα Μαθηματικά, Επιστήμη Δεδομένων
	Φυσική, Οικονομική Επιστήμη, Χρηματοοικονομική, Ναυτιλιακά, Μηχανικοί, Βιοπληροφορική – με ισχυρό ποσοτικό υπόβαθρο
	Πιθανότητες & Στατιστική, Γραμμική Άλγεβρα, Βάσεις Δεδομένων, Προγραμματισμός (Python / R), Μηχανική Μάθηση, Εξόρυξη Δεδομένων, Επιχειρησιακή Έρευνα / Βελτιστοποίηση, Κατανεμημένα Συστήματα
	Data analyst / scientist / engineer, Business Intelligence, στατιστική ανάλυση, ML engineering, έρευνα με ποσοτικές μεθόδους

	Πληροφορική Διακυβέρνηση
	ό,τι ισχύει για ΠΠΣ, καθώς και Διοικητική Επιστήμη & Τεχνολογία, Οργάνωση & Διοίκηση Επιχειρήσεων με κατεύθυνση ΠΣ, Βιομηχανική Διοίκηση
	Οργάνωση & Διοίκηση, Οικονομικά, Λογιστική & Χρηματοοικονομική, Δημόσια Διοίκηση, Νομική, λοιποί Μηχανικοί
	Διοίκηση ΠΣ / Στρατηγική, Διοίκηση Έργων, Ανάλυση & Σχεδίαση ΠΣ, Ασφάλεια ΠΣ, Διαχείριση Ποιότητας, Οικονομική των ΠΣ, Ηλεκτρονικό Επιχειρείν, Βάσεις Δεδομένων
	IT management, διοίκηση έργων / προγραμμάτων, IT audit, συμμόρφωση & διακυβέρνηση ασφάλειας (ISO 27001, COBIT, ITIL), προμήθειες ΤΠΕ, business analysis, συμβουλευτική


Βασικό πτυχίο εκτός των δύο στηλών θεωρείται ΜΕΡΙΚΩΣ συναφές όταν η αναλυτική βαθμολογία περιλαμβάνει τουλάχιστον τρία μαθήματα της στήλης Λ2 της ειδίκευσης, αλλιώς ΟΧΙ.
Βασικά κριτήρια (Β1–Β6)
Β1. Συστατικές επιστολές (0–5)
Βαθμολογείται κάθε μία από τις δύο επιστολές (μέλη ΔΕΠ ΑΕΙ ή/και εργοδότες) και καταχωρείται ο μέσος όρος, στρογγυλεμένος στο μισό. Για επιστολή εργοδότη, «τάξη» νοείται οι συνάδελφοι αντίστοιχου επιπέδου.
	Βαθμός
	Κατάταξη
	Περιγραφή

	0 – ανεπαρκώς
	εκτός ανώτερου 50% ή ατεκμηρίωτη
	Γενικόλογη επιστολή χωρίς συγκεκριμένα στοιχεία για επιδόσεις, αναλυτική σκέψη ή συνέπεια.

	1 – ικανοποιητικά
	ανώτερο 50%
	Ικανοποιητικές επιδόσεις και κίνητρο για μάθηση· μέτρια επικοινωνία, χωρίς στοιχεία για πρωτοβουλίες ή τήρηση χρονοδιαγραμμάτων.

	2 – μέτρια
	ανώτερο 30%
	Μέτριες επιδόσεις, ενδείξεις αναλυτικής σκέψης· αναλαμβάνει πρωτοβουλίες και τηρεί προθεσμίες.

	3 – καλά
	ανώτερο 20%
	Καλές επιδόσεις, αναλυτική σκέψη και επίλυση προβλημάτων· καλή προφορική και γραπτή επικοινωνία, ομαδικότητα.

	4 – πολύ καλά
	ανώτερο 10%
	Πολύ καλές επιδόσεις, αυτονομία και συνεργατικότητα, αποδεδειγμένη επίτευξη στόχων.

	5 – άριστα
	ανώτερο 5%
	Άριστες επιδόσεις, επίλυση σύνθετων προβλημάτων, συγκεκριμένα παραδείγματα πρωτοβουλίας και άριστη επικοινωνία.


Β2. Πεδίο και διάρκεια εργασιακής / ερευνητικής εμπειρίας (0–5)
Μετρούνται οι ημερολογιακοί μήνες τεκμηριωμένης απασχόλησης στο συναφές πεδίο της ειδίκευσης (βλ. πίνακα συνάφειας), συμπεριλαμβανομένης της συμμετοχής σε ερευνητικά έργα. Μερική απασχόληση μετρά αναλογικά. Η πρακτική άσκηση του προπτυχιακού δεν προσμετράται.
	Μήνες συναφούς εμπειρίας
	0
	1–12
	13–24
	25–48
	49–84
	> 84

	Μονάδες Β2
	0
	1
	2
	3
	4
	5


Β3. Επάρκεια Αγγλικής γλώσσας (0–3)
	Βαθμός
	Επίπεδο
	Ενδεικτικά πιστοποιητικά

	0
	κάτω από B2 ή ατεκμηρίωτο
	–

	1 – καλά
	B2
	FCE, ECCE, IELTS 5.5–6.5, TOEIC 505–780, LanguageCert B2, κρατικό Π2

	2 – πολύ καλά
	C1
	CAE (C1 Advanced), IELTS 7.0–8.0, LanguageCert C1, κρατικό Γ1

	3 – άριστα
	C2
	CPE (C2 Proficiency), ECPE, IELTS ≥ 8.5, LanguageCert C2, κρατικό Γ2, πτυχίο ΑΕΙ αγγλόφωνου προγράμματος, πτυχίο Αγγλικής Γλώσσας & Φιλολογίας


Γίνονται δεκτά όλα τα πιστοποιητικά του αντίστοιχου επιπέδου που αναγνωρίζει το ΑΣΕΠ (ο πλήρης κατάλογος B2 του υποδείγματος μπορεί να παρατεθεί σε παράρτημα).
Β4. Κατοχή συναφούς μεταπτυχιακού τίτλου (0–10)
Καταχωρείται ο βαθμός του συναφούς μεταπτυχιακού τίτλου· με περισσότερους τίτλους, ο μέγιστος. Χωρίς συναφή μεταπτυχιακό καταχωρείται 0. Η συνάφεια κρίνεται με τον ίδιο πίνακα συνάφειας (π.χ. ένα MBA μετρά ως συναφές για ΠΔ, όχι για ΜΔΑ).
Β5. Συναφές βασικό πτυχίο (ΝΑΙ / ΜΕΡΙΚΩΣ / ΟΧΙ)
Καταγράφεται μόνο η συνάφεια, σύμφωνα με τον πίνακα συνάφειας· δεν αθροίζεται στη βαθμολογία. Χρησιμοποιείται ως προϋπόθεση για τη συνέντευξη.
Β6. Βαθμός βασικού τίτλου σπουδών (0–10)
Καταχωρείται ο βαθμός του βασικού πτυχίου· με περισσότερα πτυχία, ο μέγιστος βαθμός συναφούς πτυχίου. Για τίτλους αλλοδαπής χρησιμοποιείται η αντιστοιχία στην κλίμακα 0–10 του ΔΟΑΤΑΠ.
Κριτήρια συνέντευξης (Α1–Α4)
Η συνέντευξη γίνεται από την ΕΑΥ της ειδίκευσης και κάθε κριτήριο βαθμολογείται 0–5. Με περισσότερους αξιολογητές, καταχωρείται ο μέσος όρος ανά κριτήριο.
Α1. Προετοιμασία και κίνητρα
Πώς αντιμετωπίζει τη διαδικασία επιλογής (ανεξάρτητα από άγχος) και τι κίνητρα έχει.
· Χρησιμοποιεί δόκιμη ορολογία της ειδίκευσης και ξέρει τι σημαίνουν οι όροι (π.χ. ΠΠΣ: microservices, CI/CD, BPM· ΜΔΑ: overfitting, feature engineering, data pipeline· ΠΔ: IT governance έναντι IT management, COBIT, SLA, TCO).
· Αιτιολογεί την επιλογή της συγκεκριμένης ειδίκευσης έναντι των άλλων δύο.
· Αποτρέψτε γενικές τοποθετήσεις του τύπου «ο ψηφιακός μετασχηματισμός αλλάζει τα πάντα» ή «τα δεδομένα είναι το νέο πετρέλαιο».
	Βαθμός
	Περιγραφή

	0
	Απροετοίμαστος: γενική, «δημοσιογραφική» τοποθέτηση για το αντικείμενο.

	1
	Αδύναμα επιχειρήματα, ελάχιστη ορολογία, ασαφής λόγος επιλογής ειδίκευσης.

	2
	Καλά επιχειρήματα, αλλά χωρίς ορολογία και χωρίς σαφή τοποθέτηση έναντι του αντικειμένου.

	3
	Επαρκή επιχειρήματα, μερική χρήση ορολογίας, καλή τοποθέτηση.

	4
	Πολύ καλά επιχειρήματα και ορολογία, σαφής λόγος επιλογής ειδίκευσης.

	5
	Ώριμη, διαυγής σκέψη, άνεση στην ορολογία και συγκεκριμένος επαγγελματικός/ερευνητικός στόχος.


Α2. Γνώση του προγράμματος της ειδίκευσης και στόχευση
Γνώση των μαθημάτων της ειδίκευσης, ακαδημαϊκά και επαγγελματικά ενδιαφέροντα, και σχέση τους με το αντικείμενο.
· Γιατί αυτή η ειδίκευση, πέρα από την επαγγελματική αποκατάσταση; Ποιο μάθημα τον ενδιαφέρει περισσότερο και γιατί (π.χ. ΠΠΣ: «Ευφυή Πληροφοριακά Συστήματα και ΤΝ»· ΜΔΑ: «Προβλεπτική Αναλυτική»· ΠΔ: «Διαχείριση Κινδύνων και SLA»);
· Έχει συγκρίνει το πρόγραμμα με άλλα αντίστοιχα ΠΜΣ και σε τι βάθος;
· Έχει δική του σχετική δραστηριότητα: έργα ή κώδικα (π.χ. GitHub), διαγωνισμούς δεδομένων (π.χ. Kaggle), επαγγελματικές πιστοποιήσεις (π.χ. cloud, PMP/PRINCE2, ITIL, COBIT, ISO 27001);
	Βαθμός
	Περιγραφή

	0
	Χωρίς στόχευση και χωρίς σχετική δραστηριότητα.

	1
	Χωρίς στόχευση, με κάποια (όχι απαραίτητα συναφή) αναπτυξιακή ή επαγγελματική δραστηριότητα.

	2
	Ασθενής στόχευση, με συναφή δραστηριότητα που δεν έχει τεκμηριωθεί.

	3
	Καλή στόχευση και συναφής δραστηριότητα, χωρίς τεκμηριωμένο παραδοτέο.

	4
	Καλή στόχευση και τεκμηριωμένο έργο (δημοσίευση, δημόσιο έργο/κώδικας, πιστοποίηση).

	5
	Ώριμη, σαφής στόχευση και σημαντικό τεκμηριωμένο έργο στο πεδίο της ειδίκευσης.


Α3. Τάση για μελέτη, έρευνα και δημιουργική στάση
· Η ενασχόλησή του με το αντικείμενο ήταν από περιέργεια, από υποχρέωση (σπουδές, εργασία) ή και τα δύο;
· Ζητήστε το πιο ενδιαφέρον σημείο της δουλειάς του (διπλωματική, έργο, επαγγελματικό project). Διακρίνεται μεθοδικότητα ή δημιουργικότητα;
· Πώς οργάνωσε τη διπλωματική/πτυχιακή: εξάρτηση ή αυτονομία από τον επιβλέποντα, χρονοδιάγραμμα, τι θα έκανε διαφορετικά;
· Χωρίς διπλωματική: πώς προσέγγισε τις σπουδές του ή ένα δύσκολο επαγγελματικό πρόβλημα που έλυσε;
	Βαθμός
	Περιγραφή

	0
	Καμία κριτική στάση απέναντι στη δουλειά του· δεν αναζητεί λύσεις· δουλεύει μόνο εντός υποχρεώσεων και χωρίς μέθοδο.

	1
	Καμία κριτική στάση· μερική μεθοδικότητα· ικανοποιητική εκτέλεση υποχρεώσεων.

	2
	Μερική κριτική στάση, αλλά δικαιολογεί ανεπαρκή αποτελέσματα· δεν αναζητεί ενεργά λύσεις.

	3
	Μερική κριτική στάση· αναζητεί και βρίσκει λύσεις· άριστη εκτέλεση υποχρεώσεων.

	4
	Γνωρίζει τι πέτυχε και τι όχι· δουλεύει μεθοδικά· ασχολείται συστηματικά και με θέματα εκτός υποχρεώσεων.

	5
	Δημιουργική δραστηριότητα, ωριμη αυτοκριτική, μεθοδικότητα και συστηματική αυτονομη μελέτη.


Α4. Κατανόηση εννοιών και αντιμετώπιση προβλημάτων
Ο υποψήφιος επιλέγει να συζητήσει ένα από: τη διπλωματική/πτυχιακή του, άλλη συναφή εργασία ή επαγγελματικό έργο, ή ένα από 2–3 άρθρα που ορίζει η ΕΑΥ ανά ειδίκευση. Η συζήτηση δεν έχει μορφή εξέτασης: ζητούμε βάσιμους προβληματισμούς και, αν γίνεται, προτάσεις λύσεων, όχι πλήρη κατανόηση.
Στη συνέχεια η ΕΑΥ θέτει ένα σύντομο σενάριο της ειδίκευσης, σε αφαιρετικό επίπεδο, και παρατηρεί πώς σκέφτεται ο υποψήφιος:
	Ειδίκευση
	Ενδεικτικό σενάριο

	Προηγμένα Πληροφοριακά Συστήματα
	Μια επιχείρηση θέλει να μεταφέρει μονολιθική εφαρμογή κρατήσεων στο νέφος και να προσθέσει έναν βοηθό πελατών με ΤΝ. Ποια αρχιτεκτονική θα πρότεινε και ποιους κινδύνους βλέπει;

	Μεγάλα Δεδομένα και Αναλυτική
	Ένα μοντέλο πρόβλεψης αποχώρησης πελατών έχει 99% accuracy στην εκπαίδευση και αποτυγχάνει στην παραγωγή. Τι μπορεί να φταίει (ανισορροπία, data leakage, drift) και πώς θα το έλεγχε;

	Πληροφορική Διακυβέρνηση
	Μια εταιρεία σκέφτεται να αναθέσει το ERP της σε πάροχο SaaS. Πώς θα αξιολογούσε κόστος (TCO), κινδύνους και SLA, και πώς θα τεκμηρίωνε ότι η απόφαση υπηρετεί τη στρατηγική;



	Βαθμός
	Περιγραφή

	0
	Κατανοεί μόνο βασικά στοιχεία, δεν προτείνει λύσεις, μιλά χωρίς άνεση.

	1
	Κατανοεί βασικά στοιχεία, θέτει κάποιους προβληματισμούς, μιλά με σοβαρότητα αλλά χωρίς άνεση.

	2
	Μερική κατανόηση, προβληματισμοί και προτάσεις λύσεων, μερική άνεση.

	3
	Καλή κατανόηση, προβληματισμοί και λύσεις, σχετική άνεση.

	4
	Πολύ καλή κατανόηση, εύστοχοι προβληματισμοί και λύσεις, άνεση.

	5
	Κατανόηση σε βάθος, βάσιμοι προβληματισμοί, τεκμηριωμένες λύσεις με trade-offs, άνεση και σοβαρότητα.


Λοιπά κριτήρια (Λ1–Λ2)
· Λ1. Βαθμός πτυχιακής / διπλωματικής (0–10): ο βαθμός της εργασίας στο συναφές πρόγραμμα των Β4 ή Β6. Υπερισχύει ο βαθμός διπλωματικής συναφούς μεταπτυχιακού· με πολλούς συναφείς τίτλους, ο μέγιστος. Χωρίς εργασία καταχωρείται 0.
· Λ2. Μέσος όρος συναφών μαθημάτων (0–10, με ένα δεκαδικό): ο μέσος όρος των μαθημάτων της στήλης Λ2 του πίνακα συνάφειας για την ειδίκευση, από τις αναλυτικές βαθμολογίες των τίτλων Β4 και Β6. Δεν προσμετρώνται γενικά μαθήματα υποβάθρου (π.χ. Εισαγωγή στην Πληροφορική, Ανάλυση Ι). Αν δεν υπάρχει κανένα συναφές μάθημα, καταχωρείται 0.

